Diari Oficial de la Generalitat Valenciana


Sumari del DOGV 2959, del 26-03-1997 (1997/882343)

ORDRE d'11 de març de 1997, de la Conselleria d'Ocupació, Indústria i Comerç, per la qual es dicten les normes per a la concessió de subvencions a federacions i associacions de consumidors i usuaris de la Comunitat Valenciana per a l'exercici 1997.
--------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/03/11/(1)/dof/vci/html**

### Dades del document

Número de DOGV
:   2959

Data del DOGV
:   26-03-1997

Secció del DOGV
:   DISPOSICIONS GENERALS

Número del document
:   1997/882343


Data del document
:   11-03-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE d'11 de març de 1997, de la Conselleria d'Ocupació, Indústria i Comerç, per la qual es dicten les normes per a la concessió de subvencions a federacions i associacions de consumidors i usuaris de la Comunitat Valenciana per a l'exercici 1997.  
Les associacions de consumidors tenen la representació dels associats i serveixen d'instrument per a l'exercici dels drets individuals i col·lectius dels consumidors. A través d'aquestes, s'exerceixen els drets de participació i d'audiència en consulta que tots els consumidors tenen reconeguts com a drets bàsics en l'Estatut de Consumidors i Usuaris de la Comunitat Valenciana.  
Per al compliment dels seus objectius, les associacions i federacions han de tenir els suficients mitjans tècnics i econòmics que els faciliten la seua comesa.  
En virtut d'això, aquesta Conselleria d'Ocupació, Indústria i Comerç,   
ORDENA  
Article 1. Objecte i àmbit  
L'objecte d'aquesta ordre és establir el règim de concessió d'ajudes a les federacions i associacions de consumidors i usuaris de la Comunitat Valenciana, per finançar les despeses derivades de la seua actuació en defensa i suport dels consumidors, d'acord amb les consignacions previstes en la Llei de Pressupostos de la Generalitat Valenciana per a l'exercici 1997.  
Article 2. Accions susceptibles de suport  
Les subvencions seran destinades a finançar les despeses compreses en els següents conceptes i d'acord amb els percentatges que s'indiquen:  
1. En despeses corrents:  
1.1 Despeses de manteniment de l'entitat.  
1.2 Despeses per celebració d'actes estatutaris (assemblees, juntes, etc.).  
1.3 Funcionament de gabinets d'informació al consumidor, sempre que complisquen les següents condicions:  
a) Disposar de local obert al públic durant, almenys, 4 hores diàries en jornada laboral.  
b) Disposar de personal tècnic adequat que haurà de tenir contracte laboral regular i estar donat d'alta en la Seguretat Social, o ser professional autònom.  
1.4 Funcionament de gabinets jurídics d'assessorament als consumidors i usuaris que hauran de complir els següents requisits:  
a) L'assessorament jurídic haurà de ser prestat per professionals en la matèria.  
b) En cap cas seran subvencionades les despeses per serveis prestats simultàniament per més d'un professional en cada entitat.  
1.5 Realització de programes específics d'actuació sobre algun dels punts següents:  
a) Campanyes d'informació i orientació sobre els drets dels consumidors i usuaris, realitzades a través de qualsevol mitjà o suport.  
b) Activitats relacionades amb la formació i l'educació dels consumidors organitzades per la mateixa federació o associació.  
c) Campanyes per a promoure l'associacionisme dels consumidors i usuaris i també els actes destinats a l'expansió i consolidació d'aquest.  
d) Programes que desenvolupen projectes encaminats a potenciar la representativitat i participació de les associacions en aquells òrgans que les lleis preveuen.  
1.6 Assistència de membres de les federacions o associacions a cursos de formació en matèria de consum.  
1.7 Realització de cursos bàsics o d'especialització en consum realitzats per les federacions, atès el seu caràcter aglutinador d'associacions, en col·laboració amb la Direcció General de Comerç i Consum, d'acord amb les següents condicions:  
a) La col·laboració de la Direcció General de Comerç i Consum consistirà tant en el suport tècnic, com en la subvenció econòmica de les activitats.   
b) A fi d'optimar els recursos disponibles i desenvolupar la línia d'actuació de la Generalitat, l'organització i el desenvolupament d'aquestes activitats formatives haurà de realitzar-se d'acord amb el plec de característiques i requisits, que la Direcció General de Comerç i Consum facilitarà a les entitats interessades.  
c) Les activitats de formació hauran d'estar obertes als membres de qualsevol associació de consumidors inscrita en el Registre Públic d'Associacions de Consumidors i Usuaris de la Comunitat Valenciana.   
d) Una vegada finalitzades les activitats haurà de presentar-se una memòria que òmpliga els següents apartats:  
- Títol de l'activitat.  
- Programa.  
- Lloc, horari i dates.  
- Llistat dels ponents i matèries impartides.  
- Llistat dels assistents on s'incloga l'anotació sobre si han superat l'avaluació.  
- Avaluació de l'activitat.  
- Dossier amb els materials lliurats en el curs.  
La col·laboració econòmica ascendirà com a màxim a 200.000 pessetes per a cada curs bàsic i per a cada curs d'especialització en consum fins 300.000 pessetes.   
1.8 Participació de membres de les federacions o associacions com a àrbitres en procediments desenvolupats per les juntes arbitrals de consum.  
2. De l'import total de la subvenció concedida per a les despeses corrents anteriorment indicades podrà destinar-se fins un màxim del 20% per finançar despeses de manteniment, que no podran superar en cap cas l'import de 600.000 pessetes anuals, i fins un màxim del 10% per finançar despeses ocasionades per la celebració d'actes estatutaris.  
3. En despeses d'inversió:  
3.1 Adquisició de locals per a constituir la seu de l'entitat.  
3.2 Obres en locals de les federacions o associacions.  
3.3 Adquisició de material inventariable.  
4. L'import de la subvenció concedida per a despeses d'inversió es destinarà en la totalitat a l'esmentada finalitat i s'establirà com a restricció addicional que únicament es pagarà el 80% de les despeses efectivament realitzades i justificades.  
5. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari.  
Article 3. Beneficiaris de les ajudes  
Podran ser beneficiaris de les ajudes les federacions i associacions de consumidors i usuaris que es troben inscrites en el Registre Públic d'Associacions de Consumidores i Usuaris de la Comunitat Valenciana.  
Article 4. Presentació de sol·licituds i termini  
1. Les federacions i associacions de consumidors i usuaris interessades, hauran d'adreçar les peticions a la Direcció General de Comerç i Consum, i presentar-les en el Registre de la Conselleria d'Ocupació, Indústria i Comerç, carrer de Colom, 32, 46556 València, o bé en qualsevol de les altres formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades de la següent documentació:  
a) Sol·licitud de subvenció signada per la presidència de l'entitat, d'acord amb el model de l'annex I.  
b) Programa detallat de les activitats que ha de realitzar la federació o l'associació en 1997.  
c) Pressupost detallat de les despeses i els ingressos per a 1997, d'acord amb el model contingut en l'annex I.  
d) Declaració d'altres ajudes sol·licitades o concedides per a la mateixa finalitat, si n'hi haguera.  
e) Quan sol·liciten subvenció per a obres hauran d'incloure, a més, un programa d'actuació que garantisca l'execució de les obres en l'exercici per al qual es concedeix la subvenció, subscrit per la presidència de l'entitat.  
f) Memòria detallada de les activitats realitzades en l'any 1996.  
g) Balanç econòmic en el qual es detallen les despeses i els ingressos de l'any 1996, on s'especifiquen les quanties obtingudes per subvencions o ajudes procedents d'altres administracions o ens públics o privats, subscrit per la presidència de l'entitat.  
h) Certificat de la secretaria de la federació o l'associació, amb el vistiplau de la presidència, que acredite l'acord de l'assemblea o l'òrgan competent d'acord amb els seues estatuts, pel qual s'aproven el programa i el pressupost presentats.  
i) Certificat de la secretaria de la federació o l'associació, amb el vistiplau de la presidència que acredite el nombre de socis el 31 de desembre de 1996, l'import de la quota anual per soci i els ingressos reals per aquest concepte durant l'any 1996.  
j) Si s'escau, certificat de la secretaria de la federació o l'associació, amb el vistiplau de la presidència que acredite el compliment dels requisits exigits en l'article 2, apartats 1.3 i 1.4 d'aquesta ordre, per al funcionament dels gabinets d'informació i jurídic respectivament.  
k) Certificat de la secretaria de la federació o l'associació, amb el vistiplau de la presidència, on es detallen els organismes públics de participació de la Comunitat Valenciana en els quals té representació.  
l) Certificat que el sol·licitant es troba al corrent de les obligacions tributàries i davant la Seguretat Social o acreditació que aquest s'ha sol·licitat, en els termes previstos en l'Ordre de 30 de maig de 1996 de la Conselleria d'Economia i Hisenda (DOGV núm. 2.775 de 21 de juny de 1996).  
3. El termini per a sol·licitar les subvencions regulades per aquesta ordre serà d'un mes a partir de l'endemà de la publicació en el Diari Oficial de la Generalitat Valenciana.  
Article 5. Criteris de concessió  
La concessió de les subvencions es realitzarà d'acord amb els següents criteris:  
1. Grau d'implantació territorial sobre la base del nombre d'associats i la seua distribució per províncies, comarques i localitats de la Comunitat Valenciana. En el cas de les federacions, la valoració s'efectuarà de conformitat amb el nombre i la distribució territorial de les associacions integrades.  
2. Qualitat, incidència efectiva entre la població i possibilitats de realització del programa d'actuació en matèria de consum per a 1997.  
3. La trajectòria de l'entitat sol·licitant en convocatòries anteriors.  
4. La participació en el sistema arbitral de consum.  
5. El grau d'autofinançament de l'entitat.  
Article 6. Resolució de concessió de les ajudes  
1. El conseller d'Ocupació, Indústria i Comerç, a proposta del director general de Comerç i Consum, dictarà la resolució de concessió de l'ajuda que fixarà expressament la quantia i incorporà, si s'escau, les condicions i obligacions que afecten el desenvolupament de l'actuació objecte de la subvenció. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini màxim per a resoldre les sol·licituds que es formulen per a la concessió de les ajudes previstes en aquesta ordre serà de dos mesos comptats des de la data d'acabament del termini de presentació de sol·licituds.  
Transcorregut el termini sense que hi haja recaigut resolució s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Qualsevol alteració de les condicions que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes d'altres administracions públiques, o d'altres ens públics o privats, podrà originar la modificació de la resolució de la concessió.  
Article 7. Liquidació de les ajudes  
1. El pagament de les subvencions per a transferències corrents (despeses corrents) es realitzarà de conformitat amb el que estableix la Llei d'Hisenda Pública de la Generalitat Valenciana, article 47 bis, en la nova redacció donada per la Llei 8/1995, de 29 de desembre (DOGV núm. 2.657, de 31 de desembre de 1995) i amb el següent règim:  
a) En el moment de la concessió de la subvenció es lliurarà el 40% de la quantitat assignada. L'esmentat pagament estarà condicionat a la presentació per part de l'entitat beneficiària d'una fiança, dipositada davant dels serveis territorials de la Conselleria d'Economia, Hisenda i Administració Pública de la província corresponent, per import del 40% de la subvenció concedida, o bé després de la justificació de despeses prèvia que cobrisca el 40% esmentat.  
b) Una vegada justificat per part de l'entitat beneficiària el 40% ja lliurat, es podrà procedir al pagament d'un 20% més amb el mateixos condicionants, és a dir després de la fiança prèvia o la justificació de despeses. La resta de la subvenció es farà efectiu quan es justifique la totalitat de la quantitat concedida.  
2. El pagament de les subvencions per a transferències de capital (despeses d'inversió) es realitzarà d'acord amb el que estableix l'esmentat article 47 bis de la Llei d'Hisenda Pública de la Generalitat Valenciana i amb el següent règim:  
a) En el moment de la concessió de la subvenció es lliurarà el 15% de la quantitat assignada. L'esmentat pagament estarà condicionat a la presentació per part de l'entitat beneficiària d'una fiança, dipositada davant dels serveis territorials de la Conselleria d'Economia, Hisenda i Administració Pública de la província corresponent, per import del 15% de la subvenció concedida, o bé després de la justificació de despeses prèvia que cobrisca el 15% esmentat.  
b) Una vegada justificat el 15% anticipat, la resta de la subvenció es farà efectiva en el moment que l'entitat justifique el compliment d'allò convingut.  
Article 8. Justificació de les subvencions  
S'estableixen com a normes específiques per a la justificació d'aquestes subvencions les següents:  
1. El lliurament de justificants haurà d'efectuar-se a partir de la notificació de la concessió de subvenció, i en tot cas abans de l'1 de novembre de 1997. L'import dels justificants presentats haurà d'arribar com a mínim a la quantia dels percentatges que es puguen lliurar d'acord amb l'article 7.  
2. Les factures o justificants presentats hauran de ser originals, amb data anterior al 31 de desembre de 1997; en aquests quedarà reflectit de forma expressa que el seu pagament s'ha efectuat, i en tots haurà de constar el vistiplau de la presidència de la federació o l'associació.  
3. Les factures hauran de tenir totes les dades formals que exigeix per a l'expedició l'article 3 del Reial Decret 2.402/1985, de 18 de desembre (BOE núm. 312 de 30 de desembre de 1985).  
4. Les justificacions corresponents al personal fix es presentaran necessàriament en nòmines ajustades al model oficial, acompanyades dels justificants de cotització a la Seguretat Social.  
5. Les justificacions corresponents a col·laboracions puntuals figuraran en uns rebuts on consten les dades del perceptor, el NIF, el concepte pel qual es retribueix i la retenció corresponent a l'IRPF, i també les dades de la federació o l'associació.  
6. No seran admesos els justificants de despesa per atencions socials.  
7. Els desplaçaments es justificaran mitjançant el bitllet corresponent en el cas que s'efectuen en línies regulars; quan aquests s'efectuen en vehicle particular, haurà d'indicar-se la marca, el model i la matrícula del vehicle, les dades personals de la persona o les persones que l'utilitzen, el lloc i la distància en quilòmetres, i el quilòmetre es valorarà a 25 pessetes. Sempre, i en tot cas, s'especificarà el motiu del viatge i s'adjuntarà una còpia de la convocatòria, el curs, etc., que corresponga. No seran subvencionats els rebuts de taxi.  
8. Quan es justifiquen activitats que generen despeses d'hostalatge i/o restauració, hauran d'anar acompanyades de les factures corresponents i l'import màxim que se subvencionarà per persona i dia serà de 8.000 pessetes per ambdós conceptes. Sempre, i en tot cas, s'informarà de la persona, el motiu, i s'acompanyarà una còpia de la convocatòria, el programa, etc. que corresponga.  
9. En el cas de despeses per assistència d'àrbitres de les federacions i associacions a procediments de juntes arbitrals de consum, es justificaran mitjançant la presentació de certificats expedits per la secretaria de la junta arbitral corresponent. Cada intervenció serà subvencionada amb 3.500 pessetes.  
10. Les federacions i associacions a les quals s'haja concedit subvenció, hauran de justificar les respectives despeses mitjançant les factures i els justificants emesos al seu nom, i no serà possible que l'esmentada justificació es realitze amb un document expedit a una entitat diferent.  
Article 9. Obligacions del beneficiari  
1. L'incompliment per part del beneficiari de qualsevol dels requisits, les condicions i les altres circumstàncies que originaren l'atorgament de la subvenció, la falta de justificació de la realització de l'actuació o l'obtenció de la subvenció sense que s'hi reunisquen les condicions requerides, podrà originar la incoació del corresponent expedient que podrà acabar, si s'escau, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de l'ajuda. En la tramitació del procediment es garantirà, en tot cas, el dret de l'interessat a l'audiència.  
2. En el supòsit que les aportacions de les administracions o els ens públics, o privats, superen el cost de l'activitat que es desenvoluparà, quan la subvenció principal siga de la Generalitat Valenciana correspondrà el reintegrament de l'excés obtingut sobre el cost de l'activitat desenvolupada.  
DISPOSICIÓ ADDICIONAL  
Única  
Per a l'exercici 1997, i de conformitat amb el que estableix la Llei 4/1996, de 30 de desembre, de Pressupostos de la Generalitat Valenciana, les ajudes previstes en aquesta ordre es finançaran, d'acord amb el crèdit pressupostari disponible a càrrec de la secció 10, servei 03, programa 443.10, codi de línia 402/000/97 per un import màxim de 94.179.526 de pessetes per a despeses corrents i codi de línia 702/000/97 per un import màxim de 5.000.000 de pessetes per a despeses d'inversió.  
DISPOSICIONS FINALS  
Primera  
Es faculta el director general de Comerç i Consum perquè dicte les disposicions i adopte les mesures que considere oportunes per al desplegament i l'aplicació del que disposa aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 11 de març de 1997  
El conseller d'Ocupació, Indústria i Comerç,  
DIEGO SUCH PÉREZ


Còpia Permalink ELI